Ս. ՎԼԱՍԻ ՏՕՆԸ ՏՈՒՊՐՈՎՆԻՔԻ ՄԷՋ
(ՀԱՄԱԺՈՂՈՎՐԴԱԿԱՆ ԲԱՐԵՊԱՇՏՈՒԹԵԱՆ 
ՈՒՍԱՆԵԼԻ ԵՐԵՒՈՅԹ ՄԸ)
 
28 Օգոստոս 2009-ին, Արամ Ա. Կաթողիկոս հրաւէր մը կը ստա-նար Խրուաթիոյ Տուպրովնիք քաղաքի Կաթոլիկ Առաջնորդ Ժելիմիր Փու-լիճ Գերապայծառէն, մասնակցելու աւելի քան 1000 տարիներէ ի վեր Տուպրովնիքի պաշտպան Ս. Վլաս հայազգի Հայրապետի տօնախըմ-բութեան եւ մասունքներու մեծահանդէս թափօրին։ Փուլիճ Գերապայ-ծառ 20 տարիներէ ի վեր Տուպրովնիքի Առաջնորդն է եւ 62 ծուխերու մէջ 50.000 հաւատացեալներ կը հովուէ։
Խրուաթիա մաս կը կազմէր նախկին Եուկոսլաւիոյ եւ 1992-էն ի վեր անկախ պետութիւն է։ Խրուաթիոյ տարածքը 56.594 քառակուսի քիլոմեթր է, մայրաքաղաքը` Զակրէպ, ըստ 2001-ի մարդահամարին՝ բնակչութիւնը 4.437.460 միլիոն, սփիւռքի բնակչութիւնը` 5 միլիոն։
11 Յունուար 2010-ին Վեհափառը Փուլիճ Գերապայծառին կը յայտ-նէր, թէ պիտի չկարենար անձամբ ներկայ գտնուիլ Ս. Վլաս Հայրապետի տօնակատարութեան եւ ես զինք պիտի ներկայացնէի ու իր պատգամը փոխանցէի հաւատացեալ ժողովուրդին՝ վերահաստատելով քրիստոնէա-կան այն խոր կապերը որոնք գոյութիւն ունէին հայ եւ խրուաթ ժողո-վուրդներուն միջեւ։
2 Փետրուարի յետ միջօրէի ժամը 3-ին, Ս. Վլաս Եկեղեցւոյ մուտքին, հազարաւոր հաւատացեալներու ծափողջոյններուն ընդմէջէն, ընդառա-ջելով Փուլիճ Գերապայծառի փափաքին, Արամ Ա. Կաթողիկոսի հարա-զատ թարգմանը կը հանդիսանայի եւ հայերէնով կ՚ըսէի. «Հայրապետական սիրով կ՚օրհնենք ձեզ Ս. Վլաս Հայրապետի լեզուով՝ հայերէնով. ՅԱՆՈՒՆ ՀՕՐ ԵՒ ՈՐԴՒՈՅ ԵՒ ՀՈԳՒՈՅՆ ՍՐԲՈՅ. ԱՄԷՆ»։
Ապա, Հայր Իվիցա Փերվան կը կարդար անգլերէնէ խրուաթերէնի թարգմանուած 30 Յունուար 2010 թուակիր հայրապետական պատգամը, որուն մէջ նաեւ կը վերլուծուէր հետեւեալը.
«Ս. Վլաս Հայրապետ ամբողջ քրիստոնէութեան մէջ ամենէն ժողո-վըրդական եւ մեծարուած սուրբերէն մին է։ Բազմաթիւ հրաշքներ կը վերագրուին անոր։ Ան նուիրեալ աւետարանիչ մը եւ քրիստոնէական հաւատքի պաշտպան մը եղած է։
Երբ Ս. Վլաս Հայրապետի տօնը կը նշէք, անհրաժեշտ կը նկատենք ձեզի յիշեցնել հետեւեալ կէտերը.
Առաջին, ինչպէս գիտէք, Ս. Վլասի ծագումը առնչուած է Հայկական Կիլիկիոյ եւ Հայ Եկեղեցւոյ հետ ու այդ իսկ պատճառաւ երկարատեւ կապեր գոյութիւն ունեցած են մեր երկու Եկեղեցիներուն եւ ազգերուն միջեւ։ Խորքին մէջ, հակառակ մեր ունեցած զանազանութիւններուն եւ աշխարհագրական հեռաւորութեան, սուրբերը հոգեւոր հաղորդակցութ-եամբ մեզ իրարու կը զօդեն։ Հետեւաբար, սուրբերու տօները մեզ կը հրաւիրեն առաւել մերձենալու իրարու՝ մեր Տէր Յիսուս Քրիստոսի հան-դէպ ունեցած համայնական հնազանդութեան մէջ։
Երկրորդ, սուրբերը բարեխօսներ են մեր եւ Քրիստոսի միջեւ։ Անոնք մարդոց եւ Աստուծոյ միջեւ հաղորդակցական ամենէն ազդու ազդակներն են։ Արդ, սուրբերը մեր անհատական եւ հաւաքական կեանքը իմաս-տաւորող ներկայութիւն պէտք է դառնան։
Երրորդ, սուրբերը քրիստոնէական կեանքի տիպար օրինակներ են։ Այս հասկացողութեամբ, քրիստոնեայ ըլլալ կը նշանակէ Քրիստոսի ճշմարիտ հետեւորդը դառնալ, քրիստոնեայ ըլլալ կը նշանակէ Աւետա-րանը կեանքով թարգմանել, քրիստոնեայ ըլլալ կը նշանակէ Երկինքի Արքայութիւնը ապրիլ այս աշխարհի վրայ։ Այս առաքինութիւնները վաւերականօրէն առկայ են սուրբերու վարքին մէջ։
Իսկապէս Ս. Վլաս այսպիսի՛ սուրբ մըն էր։ Ան մեր կեանքի խաւա-րին մէջ փայլատակող աստղ մըն է, որ մեզ դէպի «ճանապարհ, կեանք եւ ճշմարտութիւն» (Յովհ. 14.6) կ՚առաջնորդէ»։
2–3 Փետրուարին, 6 գերապայծառներու, 70 վարդապետներու, շուրջ 400 քաղաքական ու հասարակական ղեկավարներու եւ հիւրերու ու 15 հազար հաւատացեալներու հետ, հոգեւոր եզակի ապրումներով կը մասնակցէի Ս. Վլասի տարեկան տօնակատարութեան կրօնական եւ աշխարհիկ հանդիսութիւններուն ու եկեղեցական թափօրին ընթացքին, ծխական եկեղեցիներու աւելի քան հարիւր դրօշներու ծածանումին ընդմէջէն, կը կրէի Ս. Վլասի գլուխն ու աջը։
Մնացեալ օրերուն հանդիպումներ կ՚ունենայի Տուպրովնիքի Կա-ռավարիչ Նիգոլա Տոպպոսլաւիչին, Քաղաքապետ Անտրօ Վլահուսիչին, Գերապայծառ Ժելիմիր Փուլիճին եւ Ֆրանչիսկեան ու Տոմինիկեան Միաբանութիւններու վարդապետներու եւ մայրապետներու եւ Թեմի հոգեւորականութեան հետ։
Նաեւ ներկայ կը գտնուէի Քաղաքապետին հիւրընկալած ճաշկե-րոյթին, Տուպրովնիքի Խրուաթական եւ Հայկական Բարեկամութեան Միութեան կազմակերպած Արամ Խաչատուրեանի նուագահանդէսին, Ս. Աստուածածնի Վերափոխումն Մայր Տաճարին մէջ տեղի ունեցած Ս. Վլասի նուիրուած հոգեւոր համերգին եւ կ՚երգէի Ս. Վլաս Հայրապետին նուիրուած Հայ Եկեղեցւոյ Մանկունք շարականը։ 
Առաւել, երկիցս կ՚այցելէի Մայր Տաճարի մասունքներու մատուռը՝ ուր դարերէ ի վեր աւելի քան 200 մասունքներ խոր երկիւղածութեամբ ի պահ դրուած են, ու Տուպրովնիքի եւ Սթոնի վանքերն ու եկեղեցիները։
Պատմական օրեր կ՚ապրէի Ս. Վլասի, հայ Սուրբին, ոգեղէն հա-ղորդութեան մէջ…։ 
Փուլիճ Գերապայծառին հետ նամակներու փոխանակումէն, պատ-մական աղբիւրներու պրպտումներէն եւ Տուպրովնիք կատարած այցելու-թենէս ի յայտ կու գար թէ Ս. Վլաս Սեբաստիոյ հայ եպիսկոպոսը մեծա-համբաւ եւ հրաշագործ սուրբ մըն էր Ուղղափառ եւ Հռոմէական Կաթոլիկ Եկեղեցիներուն մէջ։ Ուղղափառներ Ս. Վլասի յիշատակը կը տօնեն Փետրուար 11-ին եւ Լատիններ՝ Փետրուար 3-ին։ Հայ Առաքելական Եկե-ղեցւոյ մէջ Ս. Վլասի տօնը շարժական է։
          Ս. Վլաս եղած է Սեբաստիա քաղաքի Եպիսկոպոսը։ Սրբակեաց եւ հրաշագործ հովիւ մըն էր ան, որ Դիոկղետիանոսի հալածանքներուն ժամանակ կը քաջալերէր քրիստոնեաները եւ բանտին մէջ անոնց կ՚այցե-լէր։ Լիկիանոսի օրով, երբ հալածանքը կը սաստկանար, որպէսզի Եկե-ղեցւոյ հօտը ամբողջապէս չբնաջնջուէր, Ս. Վլաս ժողովուրդին խորհուրդ կու տար պահ մը մեծ քաղաքներէ հեռանալ եւ ինքն ալ Արգէոս լեռան մենաստաններէն մէկուն մէջ կը ճգնէր։ Հոն գազաններ կը մօտենային իրեն եւ ան օրհնութեամբ, աղօթքով եւ բժշկական արուեստին հմտութեամբ՝ որուն ծառայած էր ատենին, կ՚առողջացնէր անոնց վէրքերը։ Վերջապէս, Ս. Վլասի թաքստոցը կը յայտնուէր եւ Ագրիկողայոս դատաւորին կողմէ պատգամաւորներ կու գային զինք դատարան տանելու։ Կ՚ընդառաջէր անոնց եւ անցած գիւղերուն մէջ բժշկութիւններ կը կատարէր։ Հազիւ Սեբաստիա մտած, մայր մը լալահառաչ կ՚իյնար անոր ոտքերուն՝ խնդրելով իր նոր մեռած զաւկին վերակենդանութիւնը։ Գթալով մօր արցունքներուն, ան կ՚աղօթէր. «Հայր գթութեան եւ Աստուած ամենայն մխիթարութեան, լսէ՛ ծառայիդ աղօթքը եւ վերադարձո՛ւր այս մանուկին կեանքը՝ որպէսզի բոլորը գիտնան թէ դուն ես կեանքի եւ մահուան տէրը»։ Հազիւ աղօթքը աւարտած, մանուկը կը վերակենդանանար իր մօր գրկին մէջ։ Մանուկին կոկորդը ձուկի փուշ խրած ըլլալով մեռած էր եւ ասկէ մեկնելով, կոկորդի հիւանդութիւններու պարագային, Ս. Վլասի բարեխօ-սութեան կը դիմուի։ Ս. Վլաս կը նկատուի գազաններու պաշտպան եւ կոկորդներու բժիշկ Սուրբը։ Երբ դատարան կը ներկայանար, Ս. Վլաս իր համարձակ պատասխաններով կը կշտամբէր դատաւորը եւ սաստկօրէն գանակոծուելով արիւնլուայ բանտ կը փոխադրուէր, մինչ եօթը բարե-պաշտ կիներ անոր արիւնով կ՚օծուէին, հրակէզ տանջանքներու կը մատ-նըւէին, սակայն անվնաս կ՚ազատէին եւ ի վերջոյ սուրով կը նահա-տակուէին։ Ս. Վլաս երկրորդ անգամ կը հարցաքննուէր եւ աւելի խիստ պա-տասխաններ տալուն համար Սեբաստիոյ լիճը կը նետուէր։ Անկէ եւս ազատուելէ յետոյ, նոյն դատաւորին վճիռով 316-ին կը գլխատուէր։ 
Թորգոմ Պատրիարք Գուշակեան կը վկայէ. «Իր գերեզմանաքարը մինչեւ մեր օրերը կը ցուցուէր Սեբաստիոյ մէջ, թուրքի մը տան բակը, ուր ուխտի կ՚երթային քրիստոնեաները» (Սուրբք եւ Տօնք, Անթիլիաս-Լիբա-նան, 1981, էջ 74)։ 
Ս. Վլասի մեծարումը սկսած է Սեբաստիոյ մէջ, ուր քրիստոնեաներ եւ իսլամներ զայն դարերով կը նկատէին «Կոկորդի Սուրբը»։ Ս. Վլասի տօնին առթիւ, Տուպրովնիքի Ս. Վլաս Եկեղեցւոյ մէջ, հոգեւորականներ յատուկ մոմով կոկորդի օրհնութիւն կը կատարեն։
334-ին, Միլանի Հրովարտակէն ետք, Ս. Վլասի մարմինը կ՚ամ-փոփուէր քարէ գերեզմանի մը մէջ։ Սեբաստիոյ մէջ Ս. Վլասի յաջորդած Պետրոս Եպիսկոպոս անոր նահատակութեան վայրին վրայ եկեղեցի մը կը կառուցէր։ Այս եկեղեցին մինչեւ 18-րդ դար գոյութիւն ունեցած է։ Ս. Վլասի գերեզմանը կը գտնուէր Սեբաստիոյ արեւմտեան կողմը, Մետրեսէ կոչուած շրջանը, Պեքիր Օղլու անուն իսլամի մը պարտէզը եւ 1857-ին կը նորոգուէր հայ կաթոլիկ Պետրոս Գալուստեանին կողմէ, որ Սուրբին տապանաքարն ալ կը զետեղէր եւ վրան կը նշէր անոր բարեմաս-նութիւնները։ 1736-ին կամ 1746-ին գերեզմանին իսլամ տէրը կ՚որոշէր քանդել սրբավայրը. սակայն, Սուրբը կ՚երեւէր իրեն եւ կը սպառնար այդ-պիսի սրբապղծութիւն չգործել։ 
1987-ին Սվազի քաղաքապետ Պեքիր Թիկուրպայա կ՚որոշէր նորո-գել Ս. Վլասի գերեզմանը։ Ակնյայտ է որ Սվազի բնակիչները այդ վայրին հանդէպ իրենց սնուցած հաւատքը պահած են։ Այսօրուան Սվազի իսլամ բնակիչները թէեւ կ՚աղօթեն «Կոկորդի Սուրբին», սակայն չեն կրցած զայն իրենց կրօնական ապրումներուն շաղախել, որովհետեւ Ս. Վլաս իրենց կեանքին մաս չի՛ կազմեր։
2008-ին Սվազէն [պատմական Սեբաստիա] երկու թուրքեր կու գային Տուպրովնիք եւ եւ կը յայտնէին թէ վերագտած են Ս. Վլասի գերեզմանը։
Տուպրովնիք ներծծուած է Ս. Վլասի մեծարումով։ Անոր արձանը քաղաքի բոլոր դղեակներուն եւ աշտարակներուն վրայ ու եկեղեցիներուն մէջ կը գտնուի։ 
Տուպրովնիքի հոգեւոր ժառանգութեան մէջ հայ սուրբերու խոր արմատներ գոյութիւն ունին։ Նախ քան Ս. Վլասը, քաղաքին հին պաշտ-պան սուրբերը եղած են Փոքր Հայքի Ս. Զենոբիոս Եպիսկոպոսն ու քոյրը՝ Ս. Զենոբիան, որոնց մասունքները 1012-էն ի վեր Տուպրովնիքի մէջ կը գտնուին։ 
Տուպրովնիքի եւ Ս. Վլասի հոգեւոր կապը սկսած է 971-ին, երբ Սուրբին բարեխօսութեամբ Տուպրովնիք պաշտպանուած է վենետիկցի-ներու բռնագրաւումէն։ 972-ին Տուպրովնիքի Հանրապետութեան ծերա-կոյտը Ս. Վլասը «Տուպրովնիքի Պաշտպան Սուրբը» հռչակած է եւ այդ թուականէն ի վեր ան ամեն տարի անխափան կը տօնախմբուի։ Ս. Վլասի մասունքներուն Տուպրովնիք հասնելուն մասին երկու  տարբերակներ կան. առաջին, 11-րդ դարուն տուպրովնիքցի վաճառականներ զայն Արեւելքէն բերած են. երկրորդ, 1026-ին Կոստանդնուպոլսէն յոյն վանա-կան մը զայն բերած է։ Այսօր Տուպրովնիք իր մասունքներու ճոխ հաւա-քածոյին մէջ ունի Ս. Վլասի գլուխը, աջ եւ ձախ ձեռքերն ու ոտքը։ 
Հայերու Տուպրովնիքի մէջ ապրած ըլլալուն եւ խրուաթներ ու հայեր կապերուն մասին յիշատակութիւններ կան։ Տուպրովնիքցի հայ մը՝ Ճուրօ Պալիվի եղած է քանի մը պապերու նշանաւոր բժիշկը (ծնեալ՝ Տուպրովնիք 1668-ին, մահացեալ՝ Հռոմ 1707-ին)։ Կայ Եղբայր Վիցը Գելեզը (ծնեալ՝ Միլինի [Խրուաթիա] 1834-ին, մահացեալ՝ Նափոլի [Իտալիա] 1895-ին), որ Մարաշի եւ Այնթապի հայ կաթոլիկ եպիսկոպոսութիւններուն եւ միսիո-նարութեան հիմնադիրն էր։
1272 թուականը կրող Տուպրովնիք Քաղաքի Օրինագիրքին 8-րդ հատորին 55-րդ գլուխը կը վկայէ թէ վաճառականական աշխոյժ կապեր կային Տուպրովնիքի եւ Կիլիկիոյ Թագաւորութեան միջեւ, ուր նաեւ կը յիշուի Կիլիկիոյ Թագաւորութեան հատած դրամներու գործածութիւնը։
Տուպրովնիքցի Ռայմունտ Կալլանի Ելիչ (1722–1727), նախքան Տուպ-րովնիքի արքեպիսկոպոս դառնալը, Անգարայի արքեպիսկոպոսն ու Կոստանդնուպոլսոյ Առաքելական Փոխանորդն էր եւ սերտ գործակ-ցութիւն ունեցած է Մխիթար Սեբաստացի Աբբահօր հետ։ Յոսիփ Մարի-նովիչ, Փերասթէն [Մոնթէնեկրօ] յիսուսեան միաբան մը, կը հանդիսանայ Արեւմուտքի մէջ հայ ժողովուրդի պատմութիւնը գրած եւ Եւրոպայի մէջ հայութեան արդի պատմութեան քննարկումը հիմնադրած առաջին անձը։
19-րդ եւ 20-րդ դարերուն տուպրովնիքցիներ բարեկամական կա-պեր ունեցած են Արեւելքի առեւտրական քաղաքներուն մէջ գտնուող հայերուն հետ, եւ անոնցմէ մաս մը փրկած են Մեծ Եղեռնի ժամանակ։ 
Սեբաստիոյ Իսահակ Հաճեան Գերապայծառը 1902-ին Տուպրովնիք եկած է դրամ հաւաքելու՝ որպէսզի Ս. Վլասի գերեզմանը վերագնէր թուր-քերէն, եւ մեծ խանդավառութեամբ դիմաւորուած է ժողովուրդէն։
Օր մը, փողոցը քալած պահուս, Տիկին Վեսնա Նութրիցիօ բարեւեց զիս եւ ինծի յանձնեց երաժիշտ Պետրոս Ոսկեանի դասական երա-ժըշտութեան խտասալիկը, յայտնելով թէ ան 1932-ին Տուպրովնիք ծնած է եւ 1979-ին Զակրէպ մահացած։ 
Մինչեւ այսօր Տուպրովնիքի բնակիչները մեծ սիրով կապուած են իրենց պաշտպան Սուրբին եւ այս երեւոյթը կը վկայէ թէ շարունակական հոգեւոր կապուածութիւն մը գոյութիւն ունեցած է խրուաթ եւ հայ ժողո-վուրդներուն միջեւ։
 
* * *
 
Տուպրովնիքէն կրած ամենէն յիշատակելի տպաւորութիւնս եղաւ Ս. Վլասի հանդէպ ժողովուրդին սնուցած աննախընթաց բարեպաշտութ-իւնը։
Տուպրովնիքի մէջ հիւրն էի Ֆրանչիսկեան վարդապետներուն, որոնց մեծաւորը՝ 70-ամեայ Հայր Ռաֆայէլ դիպուկօրէն հաստատեց.  «Մենք՝ տուպրովնիքցիներս շատ կը սիրենք Ս. Վլասը. որովհետեւ, անոր հետ մեծ հօր նման կը վերաբերինք»։ Ֆրանչիսկեաններու Վանքը կառուցուած է 1317-ին, ուր կը գտնուի Եւրոպայի ամենէն հին եւ մինչեւ այսօր գոյութիւն ունեցող դեղարանը։ Վանքը ունի նաեւ ճոխ մատենադարան, արխի-ւատուն եւ թանգարան։ Հայր Ռաֆայէլ փափաքեցաւ հայերէն դիւրին բառ մը սորվիլ եւ ես գինիի բաժակը բարձրացնելով առաջարկեցի՝ «կենաց» (խրուաթերէն՝ «ժիվիօ»), որ դարձաւ երկուքիս բարեկամութեան օղակը։ 
Եոսիփ Իվելլիօ երիտասարդ երաժիշտը, իր հեղինակած Ի Յար-գանս Սուրբ Վլասի հաստափոր գիրքը եւ երկու ձայնասկաւառակներ նուիրեց ու ըսաւ. «Ս. Վլասի նուիրուած 40 շարականներ եւ պատա-րագներ ուսումնասիրած եմ ու տակաւին աշխատանքս շարունակելի է»։
Տուպրովնիքի ամենէն հռչակաւոր նկարիչներէն եւ Ս. Վլասի դրօշին հեղինակ՝ Իվօ Կըրպիչ Ս. Վլասի նկարը նուիրեց մեր «Կիլիկիա» Թան-գարանին եւ Սուրբին հանդէպ ունեցած իր սքանչացումը խտացուց այս բառերուն մէջ. «Մենք չենք կրնար մեր կախարդական քաղաքը մտնել կամ անկէ դուրս ելլել առանց Ս. Վլասի խորաթափանց եւ ազնիւ նայուածքը վայելելու։ Սակայն, այս բոլորէն աւելի կարեւոր է ընդգծել թէ Ս. Վլաս մեզի հետ է։ Մենք զինք կը սիրենք եւ մանաւանդ շատ երախտապարտ ենք իրեն որ քանիցս մեր քաղաքը պաշտպանեց թշնամիներուն դէմ»։
Ս. Վլասի տօնին առթիւ մատուցուած սուրբ պատարագի ընթացքին, Փուլիճ Գերապայծառ երբ զիս ներկայացուց հաւատացեալներուն, մէջ-բերեց 9 Մայիս 1967-ին, Վատիկանի մէջ, Պօղոս Զ. Քահանայապետի այն խօսքը, երբ ան եղբայրական սիրով կ՚ողջունէր Մեծի Տանն Կիլիկիոյ Խորէն Ա. Կաթողիկոսը եւ կ՚ըսէր. «Յիշատակներու ալիք մը կը բարձրանայ մեր մտքին մէջ, մտաբերելով սրտագին յարաբերութիւնները, որոնք դարերու ընթացքին իրարու զօդեցին Կիլիկեան Հայ թագաւորութիւնն ու իր Կաթո-ղիկոսութիւնը այս Առաքելական Աթոռին։ Այս յուշերը մեր սրտերուն մէջ կ՚արծարծեն իղձն ու մաղթանքը վերահաստատուած տեսնելու մեր միջեւ ամրակուռ եւ մնայուն, երբ Աստուած զայն ուզէ, լիուլի հաղորդակցութիւն մը՝ ապրուած սիրոյ եւ դաւանուած հաւատքին մէջ»։ (Տե՛ս ՀԱՍԿ Պաշտօ-նական Ամսագիր, Յունիս–Սեպտեմբեր 1967, էջ 278–279)։ 
Փուլիճ Գերապայծառին հետ ունեցած առանձին հանդիպումիս ըն-թացքին, կ՚անդրադառնայի իր այս մէջբերումին եւ ուրախութեամբ կը պատմէի նախ քան Տուպրովնիք ժամանելս Անթիլիասի մէջ տեղի ունեցած Կաթոլիկ Եկեղեցի-Արեւելեան Ուղղափառ Եկեղեցիներ աստուածաբա-նական պաշտօնական երկխօսութեան 7-րդ ժողովին մասին, երբ Կար-տինալ Ուոլթըր Գասպար կիրակնօրեայ իր քարոզին մէջ դրական արժե-ւորումը կատարած էր Հռոմէական Կաթոլիկ եւ Հայ Առաքելական Եկե-ղեցիներու միջ-եկեղեցական մերձեցման։ Գերապայծառը կը պատաս-խանէր. «Ձեր այցելութիւնը մեր սերտացման կապերը առաւել ամրապըն-դեց։ Այս մասին պիտի գրեմ Կարտինալ Գասպարին»։
Տուպրովնիքի բարեպաշտական խճանկարին մէջ կային նաեւ փոք-րաթիւ հայեր։ Փարիզէն ժամանած Արման Չուխաճեան Ս. Վլասի մասին գեղազարդ գիրք գրած հայորդին էր, որուն հատորը խրուաթերէնի թարգ-մանած էր Ատրիանա Գրեմենիաս-Տանիցիչ։ Նայիրա Ասատուրեան, Երե-ւանէն, 10 տարիներէ ի վեր Տուպրովնիք կ՚ապրէր ու Խրուաթական եւ Հայկական Բարեկամութեան Միութեան ատենապետուհին էր։ Ան ամուս-նացած էր տուպրովնիքցի Ատրիանին հետ եւ երկու տարիներ առաջ բախտաւորուած Էտկարով։ 9 ամիսներ առաջ, Հայաստանէն գալով Նայի-րային միացած էր եղբայրը՝ Բժիշկ Գոռ Ասատուրեանը, որ երբ զիս առաջին անգամ տեսաւ, անճրկած ըսաւ. «Պարոն Նարեկ, կը ներէք չեմ իմանում ոնց պէտք է ձեզ բարեւեմ։ Ախր մեզ չեն սովորեցրել»։ Սորվեցուցի թէ «Սրբազան հայր» եւ «Աստուած օգնական» պէտք է ըսել, Անթիլիասի հոգեւոր հրատարակութիւններէն տուի մեր հայերուն եւ պայմանա-ւորուեցանք յաջորդ այցելութեանս Էտկարը մկրտել Ս. Վլաս Եկեղեցւոյ մէջ։ Սակայն, դամոկլեան սուրի նման մեր հաւաքական գլխուն վրայ կախուած կը մնայ հարցումը՝ «Հայու բեկորները հոս եւ աշխարհով մէկ զանազան Տուպրովնիքներուն մէջ ի՞նչ պիտի ըլլան, ինչպէ՞ս պիտի սորվին հայո՛ւն Այբուբէնն ու Հայր Մերը»։
Ունեցած հարցազրոյցներուս մէջ ընդգծեցի երկու կէտեր։ Առաջին, Ս. Վլաս օրհնեալ եւ ապահով կամուրջ մըն է Աստուած եւ մարդ հաղոր-դակցութեան համար։ Ան հայ է, բայց կը պատկանի նաեւ Տուպրովնիքին. որովհետեւ, սուրբերը համամարդկային եւ համաքրիստոնէական են։ Երկ-րորդ, ես փոխանակ Ս. Վլասի ծննդավայր՝ պատմական Հայաստանէն Տուպրովնիք գալու, կու գամ Լիբանանէն, ուր 1930-էն ի վեր հաստատուած է Մեծի Տանն Կիլիկիոյ Կաթողիկոսութեան վտարանդի Ս. Աթոռը՝ 1915-ի Հայկական Ցեղասպանութեան հաւաքական զոհը դառնալէ ետք։ Մեր Ծովային Հայաստանը՝ Կիլիկիան կը նմանի Տուպրովնիքին եւ երջանիկ օր մը դարձեալ հայեր եւ տուպրովնիքցիներ հոն իրար պիտի ողջունեն։
Երբ Տուպրովնիք հասայ, խրուաթերէն չէի գիտեր։ Հիմա մի քանի բառեր սորված եմ (Dobro=լաւ, Bog=Աստուած, Bog Bog=Աստուած հետդ)։ Բայց, ամենէն կարեւորը, գիտակցեցայ թէ երբ մարդ աստուա-ծակեդրոն կեանքի հետամուտ ըլլայ, փոխան Բաբելոնի սնափառ խառ-նակութեան եւ անխուսափելի կործանումին, կ՚ապրի Հոգեգալուստի բազ-մալեզու շնորհաձիր վայելքը եւ հոգեշինութեան ուրախութիւնը։
1–7 Փետրուար 2010-ը արդէն իսկ կը պատկանի պատմութեան։ 1038 տարիներ ետք Տուպրովնիք կ՚այցելէր եւ Ս. Վլասի տօնախմբութեան կը մասնակցէր առաջին Հայ Առաքելական եպիսկոպոսը: Հակառակ իր վայելած անսահմա՜ն ժողովրդական բարեպաշտութեան, Ս. Վլաս Եպիս-կոպոս նոյնիսկ Տուպրովնիք չէր այցելած…։ 

